Nafarroako Parlamentuko Mahaiak, 2022ko martxoaren 14an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Domingo González Martínez jaunak aurkezturiko galdera, Osasungintzako langileei menperakuntza kimikoaren kasu susmagarriak atzemateko prestakuntzar buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2022ko martxoaren 14an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioari atxikitako foru parlamentari txomin González Martínezek, Legebiltzarreko Erregelamenduan ezarritakoaren babesean, honako galdera hau aurkezten du, Nafarroako Gobernuko Osasuneko kontseilariak idatziz erantzun dezan:

Menperakuntza kimikoak oso zeregin garrantzitsua izaten du gertatzen diren sexu-erasoetan. Justizia Ministerioak emandako datuen arabera, baliteke azken bost urteotan izandako sexu-erasoen herena “biktima menperakuntza kimikoko egoeran zela” gertatzea, baina datu horiek icebergaren punta baino ez dira.

Justiziako titular Pilar Llopek aitortu zuen prentsaurreko batean badirela zantzuak uste izateko sexu-indarkeriako beste kasu asko, drogak, alkohola edo beste substantzia batzuk hartu izanagatik biktimak konorterik gabe edo ia konorterik gabe zeudela eginikoak, ikertu gabe geratzen direla.

Toxikologiako eta Auzitegiko Zientzien Institutu Nazionalak sexu-indarkeriari eta menperakuntza kimikoari buruz eginiko lanak egiaztatu zuen iaz izandako 3.001 sexu-erasoetatik 994etan egin ziren analisiak, biktima menperakuntza kimikoaren eraginpean egonik egin litezkeelako susmoa izateagatik. Emaitza positiboa izan zen kasuen % 72an.

Hori dela-eta, honako hau jakin nahi dut:

• Osasunbideko ospitaleetako eta ospitalez kanpoko larrialdietako langileek ba al dute prestakuntzarik menperakuntza kimikoaren kasu susmagarriak detektatzeko?

• Ba al da jarduketa-protokolorik menperakuntza kimikoaren kasuetarako edo halakorik izan dela susmatzen denerako, kasu horiek konfirmatzeko neurriak garatzeko eta epaileari helarazteko? Hala bada, zein da protokoloa?

• Halako kasuetarako jarduketa-protokolorik ez badago, zer prozedura jarraitzen da biktimen arreta bermatzeko eta legearen arabera erabili ahal izateko ebidentziak biltzeko?

Iruñean, 2022ko martxoaren 10ean

Foru parlamentaria: Txomin González Martínez